เหตุผลใช้ไม่ได้กับทุกเรื่องของชีวิต.. จอห์น แนช
ในชีวิตเราที่เกิดมา.. เป็นเรื่องดีที่จะใช้ชีวิตอยู่บนหลักแห่งเหตุผล แต่เหตุผลคงใช้อธิบายทุกเรื่องในชีวิตไม่ได้ หลายคนคงเคยได้ยินชื่อของ จอห์น แนช ชีวิตของเขาอธิบายด้วยเหตุผลไม่ได้อย่างไร ลงทุนแมนจะเล่าให้ฟัง
11 ม.ค. 2561

เหตุผลใช้ไม่ได้กับทุกเรื่องของชีวิต.. จอห์น แนช / โดย ลงทุนแมน
ในชีวิตเราที่เกิดมา..
เป็นเรื่องดีที่จะใช้ชีวิตอยู่บนหลักแห่งเหตุผล
แต่เหตุผลคงใช้อธิบายทุกเรื่องในชีวิตไม่ได้
หลายคนคงเคยได้ยินชื่อของ จอห์น แนช
ชีวิตของเขาอธิบายด้วยเหตุผลไม่ได้อย่างไร
ลงทุนแมนจะเล่าให้ฟัง
จอห์น แนช มีชื่อเต็มว่า John Forbes Nash Jr. เป็นนักคณิตศาสตร์ชาวอเมริกัน เกิดเมื่อวันที่ 13 มิถุนายน ปี 1928
บางคนอาจรู้จักชื่อตอนเรียนวิชาเศรษฐศาสตร์หรือคณิตศาสตร์ ส่วนอีกหลายคนคงได้รู้จักเขาจากหนังเรื่อง A Beautiful Mind ที่รับบทโดย Russel Crowe
ช่วงที่เรียนมหาวิทยาลัย แม้เขาจะเปลี่ยนวิชาเอกที่เรียนถึง 3 ครั้ง จากวิศวกรรมเคมี ไปเคมี และสุดท้ายคือ คณิตศาสตร์ แต่เขาก็จบปริญญาตรีและโทสาขานี้ในปี 1948 หรือตอนที่อายุเพียงแค่ 19 ปี
หลังจากนั้น แนช ได้รับการตอบรับจากมหาวิทยาลัย Harvard แต่เป็นทางมหาวิทยาลัย Princeton ที่ประสบความสำเร็จในการโน้มน้าวให้เขาไปเรียนต่อปริญญาเอกด้วย
หลังจากเรียนได้ 2 ปี เขาจบปริญญาเอก ด้วยวิทยานิพนธ์ที่นิยามจุดดุลยภาพในทฤษฎีเกม (game theory) ซึ่งในภายหลัง ได้กลายมาเป็นส่วนสำคัญของทฤษฎียุคใหม่ที่เด็กเศรษฐศาสตร์ทุกคนต้องเคยผ่านตา
จุดดุลยภาพของแนช (Nash equilibrium) ทำให้เขาได้รับรางวัล Nobel Memorial Prize in Economic Sciences ในปี 1994 ร่วมกับ Reinhard Selten และ John Harsanyi
แค่นั้นยังไม่พอ ผลงานทางคณิตศาสตร์อีกเรื่องหนึ่งของเขาคือ nonlinear partial differential equations ยังทำให้เขาได้รับรางวัลอาเบล ในปี 2015 ร่วมกับ Louis Nirenberg
และทำให้ จอห์น แนช กลายเป็นคนแรกและยังเป็นคนเดียวที่ได้รับถ้วยรางวัลที่เรียกได้ว่าสูงสุดในด้านคณิตศาสตร์จากทั้ง 2 สถาบัน
ถึงตรงนี้ ทุกคนคงพอรู้แล้วว่า แนช เป็นอัจฉริยะ..
และอาจคิดว่าเส้นทางชีวิตของเขา คงจะราบรื่นสวยหรู
แต่เรื่องจริงกลับไม่ใช่เลย
แนช ประสบปัญหาอย่างหนักในการใช้ชีวิต เพราะเขามีอาการป่วยทางจิต ซึ่งเริ่มมีอาการให้เห็นในปี 1959
ในระยะเริ่มต้น เขามีอาการหวาดระแวง (paranoia) ถึงขั้นที่เคยเชื่อว่า ผู้ชายที่ผูกเนคไทสีแดงทุกคน คือกลุ่มคอมมิวนิสต์ที่พยายามจะจัดตั้งรัฐบาลของตัวเองขึ้นมาที่สหรัฐอเมริกา
อาการเขาแย่ลงเรื่อยๆ จนกระทบกับการทำงาน เพราะในที่สุดเขาเริ่มที่จะสอนหนังสือไม่รู้เรื่อง
สุดท้ายต้องเข้ารับการรักษาอาการป่วยที่โรงพยาบาลหลายครั้งในระยะเวลาหลายปี และ ถูกวินิจฉัยว่าเป็นโรค paranoid schizophrenia อยู่กับสิ่งในจินตนาการ มีอาการหลอน และบางครั้งก็ไม่สามารถแยกแยะว่าอะไรเป็นเรื่องจริงได้
ปี 1963 ความตึงเครียดจากอาการป่วย ทำให้เขาต้องเลิกกับภรรยา
ปี 1970 อาการของเขาดีขึ้น สามารถที่จะแยะแยกความคิดของตัวเองได้มากขึ้น จึงตัดสินใจเลิกรับการรักษา
ช่วงปี 1980 เขาก็ได้กลับไปทำงานด้านวิชาการของเขาอีกครั้ง
และในปี 2001 กลับมาแต่งงานกับภรรยาเก่าที่คอยช่วยเหลือและมีส่วนสำคัญที่ทำให้อาการทางจิตเขาดีขึ้น
เรื่องราวก็ดูเหมือนจะ happy ending ในบั้นปลายชีวิตของเขา
แต่ความจริงไม่ได้เป็นอย่างนั้น..
วันที่ 23 พฤษภาคม ปี 2015
หลังจากที่บินกลับมาจากงานรับรางวัลอาเบลที่ประเทศนอร์เวย์ จอห์น แนช และภรรยา เสียชีวิตพร้อมกันจากอุบัติเหตุรถชน..
ชะตาชีวิตดูเหมือนจะชอบเล่นตลกกับมนุษย์อยู่เสมอ..
คนเราถูกกำหนดให้เป็นคนมีเหตุผลมาตั้งแต่เด็ก
เราต้องเรียนเก่งหรือทำงานหนัก เพื่อเข้าโรงเรียนดีมีชื่อเสียง มีหน้าที่การงานที่ดี
แต่จริงๆแล้วชีวิตคนเรานั้น อาจจะเจอสิ่งที่เราไม่ได้คาดการณ์ไว้อยู่เสมอ
สิ่งที่เกิดขึ้นกับชีวิตเราบางทีมันก็เป็นเรื่อง ไม่สมเหตุผล
คนที่ดีพร้อมทุกอย่าง อาจจะไม่ประสบความสำเร็จในชีวิตเหมือนคนอื่นก็เป็นได้
บางสิ่งในชีวิตเรา เกิดขึ้นโดยไม่จำเป็นต้องมีเหตุผลสอดคล้องกัน
ถ้าเรารู้สึกว่าโลกนี้เอาเปรียบเรา
จอห์น แนช เป็นอัจฉริยะด้านคณิตศาสตร์ที่ทั้งชีวิตอยู่กับหลักการและเหตุผล แต่กลับต้องเป็นโรคที่ทำให้คิดอย่างมีเหตุผลไม่ได้
นี่เป็นตัวอย่างหนึ่งของเรื่องจริงที่ทำให้เราเข้าใจโลกนี้ได้มากขึ้น
อย่าพยายามมองหาเหตุผลกับทุกเรื่องของชีวิต
อย่าพยายามแก้ไขให้ทุกเรื่องมีเหตุผล
สิ่งที่เราทำได้ก็คือ การปล่อยวาง ไม่ต้องไปย้ำคิด แก้ไขในสิ่งที่เป็นไปไม่ได้
สิ่งที่เราอาจจะพอกำหนดได้บ้างก็คืออนาคต ที่ต้องทำให้ดีที่สุดด้วยความสามารถของเราในวันนี้
แล้วที่เหลือก็เป็นการปล่อยให้ชีวิตเดินไปตามทางของมัน เท่านั้นเอง..
DON’T REASON WITH LIFE, LET IT BE AS IT IS..
----------------------
หากชอบเรื่องนี้ ติดตามลงทุนแมนต่อได้ที่ blockdit โหลดฟรีที่ 
----------------------
ถ้าชอบเรื่องราวแบบนี้ อ่านบทความของลงทุนแมนแบบรวมเล่มได้ในหนังสือ ลงทุนแมน 1.0 หาซื้อได้ที่ ร้านหนังสือชั้นนำได้แล้ววันนี้
สั่งซื้อออนไลน์ได้ที่เว็บไซต์ SE-ED 
หรือ ที่เว็บไซต์ shoptAt24 ส่งฟรีที่ร้าน 7-11 ทุกสาขา 
----------------------
Reference
-
-